CELEX: 32019D1918
Language: et
Date: 2019-11-08 00:00:00
Title: Nõukogu otsus (EL) 2019/1918, 8. november 2019, Euroopa Liidu ja Mauritaania Islamivabariigi vahelise kirjavahetuse vormis kokkuleppe (milles käsitletakse sellise protokolli kehtivusaja pikendamist, millega määratakse kindlaks Euroopa Liidu ja Mauritaania Islamivabariigi vahelise kalandusalase partnerluslepinguga ettenähtud kalapüügivõimalused ja rahaline toetus ning mis aegub 15. novembril 2019) Euroopa Liidu nimel allkirjastamise ja selle ajutise kohaldamise kohta

18.11.2019   
               
               
                  ET
               
               
                  Euroopa Liidu Teataja
               
               
                  LI 297/1
               
            
         NÕUKOGU OTSUS (EL) 2019/1918,
         8. november 2019,
         Euroopa Liidu ja Mauritaania Islamivabariigi vahelise kirjavahetuse vormis kokkuleppe (milles käsitletakse sellise protokolli kehtivusaja pikendamist, millega määratakse kindlaks Euroopa Liidu ja Mauritaania Islamivabariigi vahelise kalandusalase partnerluslepinguga ettenähtud kalapüügivõimalused ja rahaline toetus ning mis aegub 15. novembril 2019) Euroopa Liidu nimel allkirjastamise ja selle ajutise kohaldamise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 43 lõiget 2 koostoimes artikli 218 lõikega 5,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Euroopa Ühenduse ja Mauritaania Islamivabariigi vaheline kalandusalane partnerlusleping („partnerlusleping“), (1) mis on heaks kiidetud nõukogu määrusega (EÜ) nr 1801/2006, (2) jõustus 8. augustil 2008.
                  
               
                     (2)
                  
                  
                     Partnerluslepingu protokoll, millega on määratud kindlaks kalapüügivõimalused ja rahaline toetus, mis jõustus samal päeval ja mille kehtivusaeg oli kaks aastat, on mitu korda uuega asendatud.
                  
               
                     (3)
                  
                  
                     Kõnealuse lepingu kehtiv protokoll (3) aegub 15. novembril 2019.
                  
               
                     (4)
                  
                  
                     Nõukogu andis 8. juuli 2019 komisjonile loa alustada Mauritaania Islamivabariigiga läbirääkimisi uue kestliku kalapüügi alase partnerluslepingu ja selle rakendusprotokolli sõlmimise üle.
                  
               
                     (5)
                  
                  
                     Enne nende läbirääkimiste lõppu pidas komisjon Euroopa Liidu nimel läbirääkimisi, partnerluslepingu protokolli kehtivusaja kuni üheaastast pikendamist käsitleva kirjavahetuse vormis kokkuleppe(„kirjavahetuse vormis kokkulepe“) sõlmimise üle. Nende läbirääkimiste tulemusena parafeeriti kirjavahetuse vormis kokkulepe 4. septembril 2019.
                  
               
                     (6)
                  
                  
                     Kirjavahetuse vormis kokkuleppe eesmärk on võimaldada liidul ja Mauritaania Islamivabariigil jätkata koostööd, et arendada säästvat kalanduspoliitikat ja kalavarude vastutustundlikku kasutust Mauritaania vetes ning anda liidu laevadele võimalus neis vetes kala püüda.
                  
               
                     (7)
                  
                  
                     Selleks et tagada Euroopa laevade püügitegevuse järjepidevus Mauritaania vetes, tuleks kirjavahetuse vormis kokkulepet kohaldada ajutiselt alates 16. novembrist 2019 või muul selle allkirjastamisele järgneval kuupäevalt vastavalt selle punktile 6.
                  
               
                     (8)
                  
                  
                     Kirjavahetuse vormis kokkulepe tuleks liidu nimel allkirjastada ning seda tuleks kuni selle jõustumiseks vajalike menetluste lõpuleviimiseni ajutiselt kohaldada,
                  
               ON VASTU VÕTNUD KÄESOLEVA OTSUSE:
         
            Artikkel 1
            Liidu ja Mauritaania Islamivabariigi vahelise kirjavahetuse vormis kokkuleppe (milles käsitletakse sellise protokolli kehtivusaja pikendamist, millega määratakse kindlaks Euroopa Liidu ja Mauritaania Islamivabariigi vahelise kalandusalase partnerluslepinguga ettenähtud kalapüügivõimalused ja rahaline toetus ning mis aegub 15. novembril 2019) allkirjastamine kiidetakse liidu nimel heaks, tingimusel et nimetatud kokkulepe sõlmitakse.
            Kirjavahetuse vormis kokkuleppe tekst on lisatud käesolevale otsusele.
         
         
            Artikkel 2
            Nõukogu eesistuja on volitatud määrama isiku(d), kellel on õigus kirjavahetuse vormis kokkulepe liidu nimel allkirjastada.
         
         
            Artikkel 3
            Kirjavahetuse vormis kokkulepet kohaldatakse ajutiselt alates 16. novembrist 2019 või mis tahes hilisemast allkirjastamise kuupäevast (4).
         
         
            Artikkel 4
            Käesolev otsus jõustub selle vastuvõtmise päeval.
         
         
            Brüssel, 8. november 2019
            
               
                  Nõukogu nimel
               
               
                  eesistuja
               
               L. ANDERSSON
            
         
         
            (1)  ELT L 343, 8.12.2006, lk 4.
         
            (2)  Nõukogu 30. novembri 2006. aasta määrus (EÜ) nr 1801/2006 Euroopa Ühenduse ja Mauritaania Islamivabariigi vahelise kalandusalase partnerluslepingu sõlmimise kohta (ELT L 343, 8.12.2006, lk 1).
         
            (3)  Protokoll, millega määratakse neljaks aastaks kindlaks Euroopa Ühenduse ja Mauritaania Islamivabariigi vahelise kalandusalase partnerluslepinguga ettenähtud kalapüügivõimalused ja rahaline toetus (ELT L 315 1.12.2015, lk 3).
         
            (4)  Nõukogu peasekretariaat avaldab kirjavahetuse vormis kokkuleppe ajutise kohaldamise alguskuupäeva Euroopa Liidu Teatajas.